
[bookmark: TextBodyBegin]Europa-Parlamentet,
–	der henviser til anmodning af 5. juli 2024 om ophævelse af Adam Bielans immunitet, indgivet af retten i første instans i Warsaw-Śródmieście, afdeling for straffesager V, i forbindelse med straffesagen mod ham, der er anlagt i form af et privat anklageskrift, indgivet af den juridiske repræsentant for de private sagsøgere, og hvorom der blev givet meddelelse på plenarmødet den 16. september 2024,
–	der har hørt Adam Bielan den 23. januar 2025, jf. forretningsordenens artikel 9, stk. 6, og der henviser til det dokument, som Adam Bielan fremlagde under høringen,
–	der henviser til artikel 8 og 9 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
–	der henviser til de domme, som Den Europæiske Unions Domstol har afsagt den 21. oktober 2008, 19. marts 2010, 6. september 2011, 17. januar 2013, 19. december 2019 og 5. juli 2023[footnoteRef:1], [1:  	Domstolens dom af 21.10.2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19.3.2010, Gollnisch mod Parlamentet, T-42/06, ECLI:EU:T:2010:102; Domstolens dom af 6.9.2011, Patriciello, C-163/10, ECLI: EU:C:2011:543; Rettens dom af 17.1.2013, Gollnisch mod Parlamentet, T-346/11 og T-347/11, ECLI:EU:T:2013:23; Domstolens dom af 19.12.2019, Junqueras Vies, C-502/19, ECLI:EU:C:2019:1115; Rettens dom af 5.7.2023, Puigdemont i Casamajó m.fl. mod Parlamentet, T-272/21, ECLI:EU:T:2023:373.] 

–	der henviser til artikel 105, stk. 2 og 5, i Republikken Polens forfatning,
–	der henviser til forretningsordenens artikel 5, stk. 2, artikel 6, stk. 1, og artikel 9,
–	der henviser til betænkning fra Retsudvalget (A10-0015/2025),
A.	der henviser til, at retten i første instans i Warsaw-Śródmieście (Polen), afdeling for straffesager V, den 5. juli 2024 fremsendte en anmodning om ophævelse af den parlamentariske immunitet for Adam Bielan, et medlem af Europa-Parlamentet, der er valgt i Polen, der var fremsendt fra en privat part på grundlag af visse udtalelser fra Adam Bielan under et radiointerview, der blev bragt den 10. marts 2023; det henviser til at i henhold til forretningsordenens artikel 9, stk. 1, skal enhver anmodning om ophævelse af immuniteten indgives af "en kompetent myndighed i en medlemsstat", og i overensstemmelse med artikel 9, stk. 12, skal den fremsendes af de dømmende myndigheder, idet de to begreber ikke er identiske; der henviser til, at i sager, hvor der i henhold til polsk ret indgives et privat anklageskrift, og hvori en offentlig anklager ikke deltager, er den myndighed, der har kompetence til at fremsende en anmodning fra en privat part om ophævelse af immunitet, domstolen;
B.	der henviser til, at anmodningen om ophævelse af immuniteten blev indgivet i forbindelse med en straffesag mod Adam Bielan vedrørende ærekrænkelse, som er en overtrædelse af den polske straffelovs artikel 212, stk. 1 og 2;
C.	der henviser til, at de påståede ærekrænkende udtalelser blev fremsat af Adam Bielan under et interview for et program fra radiostationen RMF FM, som blev transmitteret i Polen den 10. marts 2023, angående driften og forvaltningen af det polske nationale center for forskning og udvikling, som er et forvaltningsorgan under det polske ministerium for videnskab og videregående uddannelse; der henviser til, at forvaltningsorganet er underlagt tilsyn af ministeren for udviklingsfonde og regionalpolitik, og at en af dets hovedopgaver er at tildele offentlige midler til projekter;
D.	der henviser til, at Adam Bielan ifølge det private anklageskrift angiveligt fremsatte de ærekrænkende udtalelser med det formål at skade det offentlige omdømme for to personer og en virksomhed med hovedsæde i Warszawa, og sandsynliggjorde at de ville miste den nødvendige tillid til dem med henblik på at varetage deres respektive roller og udføre deres respektive aktiviteter, idet han udsatte dem for bagvaskelse ved hjælp af et medie til massekommunikation, hvilket er en strafbar handling, der kan retsforfølges privat i henhold til den polske straffelovs artikel 212, stk. 4;
E.	der henviser til, at formålet med parlamentarisk immunitet er at beskytte Parlamentet og dets medlemmer mod retsforfølgning i relation til aktiviteter, der udføres under udøvelsen af det parlamentariske hverv, og som ikke kan adskilles fra dette hverv;
F.	der henviser til, at Adam Bielan blev valgt til Europa-Parlamentet ved valget til Europa-Parlamentet i 2019 og var medlem af Europa-Parlamentet på tidspunktet for den påståede lovovertrædelse;
G.	der henviser til, at Europa-Parlamentets medlemmer i henhold til artikel 8 i protokol nr. 7 vedrørende Den Europæiske Unions privilegier og immuniteter hverken kan eftersøges, tilbageholdes eller retsligt forfølges på grund af meningstilkendegivelser eller stemmeafgivelser under udøvelsen af deres hverv;
H.	der henviser til, at en erklæring fra et medlem uden for Parlamentet kan udgøre en meningstilkendegivelse under udøvelsen af vedkommendes hverv som omhandlet i artikel 8 i protokol nr. 7 vedrørende Den Europæiske Unions privilegier og immunitet, når den indeholder en subjektiv vurdering, der har en direkte og åbenbar forbindelse med udøvelsen af det pågældende medlems parlamentariske forpligtelser; der henviser til, at vurderingen af, om dette er tilfældet, derfor skal afgøres på grundlag af erklæringens karakter og indhold;
I.	der henviser til, at der på denne baggrund, i betragtning af de omstændigheder, der er beskrevet i anmodningen om ophævelse af immuniteten, sammenhængen og indholdet af Adam Bielans påståede ærekrænkende udtalelser, ikke synes at være en direkte og åbenbar forbindelse mellem disse erklæringer og hans mandat som medlem af Europa-Parlamentet;
J.	der henviser til, at de pågældende handlinger derfor ikke udgør en meningstilkendegivelse eller en stemme afgivet af Adam Bielan under udøvelsen af hans hverv som medlem af Europa-Parlamentet som omhandlet i  artikel 8 i protokol nr. 7 vedrørende Den Europæiske Unions privilegier og immuniteter;
K.	der henviser til, at artikel 9, stk. 1, litra a), i protokol nr. 7 vedrørende Den Europæiske Unions privilegier og immuniteter fastsætter, at Europa-Parlamentets medlemmer på deres eget lands område nyder de immuniteter, der tilstås medlemmerne af deres lands lovgivende forsamling;
L.	der henviser til, at det fastslås i den polske forfatnings artikel 105, stk. 2 og 5, at et parlamentsmedlem fra datoen for meddelelsen af valgresultatet indtil datoen for udløbet af sit mandat ikke kan strafforfølges uden samtykke fra Sejm (parlamentets underhus), og at medlemmet hverken må tilbageholdes eller anholdes uden samtykke fra Sejm, medmindre vedkommende er pågrebet på fersk gerning, og en tilbageholdelse er nødvendig for at sikre en korrekt behandling af sagen;
M.	der henviser til, at Parlamentet i den foreliggende sag ikke har fundet noget bevis på fumus persecutionis, dvs. faktiske omstændigheder, der antyder, at den pågældende retssag er blevet indledt med det formål at skade medlemmets politiske virksomhed i dennes egenskab af medlem af Europa-Parlamentet;
N.	der henviser til, at Parlamentet på den ene side ikke kan sidestilles med en domstol, og at medlemmet på den anden side i forbindelse med en procedure om ophævelse af immunitet ikke kan betragtes som en "anklaget"[footnoteRef:2]; [2:  	Rettens dom af 30.4.2019, Briois mod Parlamentet, T-214/18, ECLI:EU:T:2019:266.] 

1.	vedtager at ophæve Adam Bielans immunitet;
2.	pålægger sin formand straks at sende denne afgørelse og det kompetente udvalgs betænkning til Polens kompetente myndighed og Adam Bielan.

